Þrátt fyrir milda tíð síðustu daga er ekki útlit fyrir að hægt verði að opna vegi á hálendinu fyrr en vanalega. Þar spilar inn í óvenjukaldur maímánuður.
Fulltrúar Vegagerðarinnar, lögreglu, Umhverfisstofnunar og Vatnajökulsþjóðgarðs komu saman í síðustu viku á árlegum vorfundi. Þar var meðal annars farið yfir stöðuna í tímabundnum vorlokunum á hálendisvegum. Flestir eru þeir enn lokaðir og stefnir allt í að opnanir verði á svipuðum tíma og í fyrra sem þá var óvenjuseint. Samkvæmt upplýsingum Vegagerðarinnar á Selfossi er stefnt að því að opna veginn í Landmannalaugar á föstudaginn og eins veginn upp í Veiðivötn.
Fyrir norðan eru mikil snjóalög og sérstaklega mikið hjarn sem bráðnar seint. Þórólfur Jón Ingólfsson hjá Vegagerðinni á Húsavík segir ómögulegt að segja hvenær helstu vegir norðan Vatnajökuls verði opnaðir. Á veginum í Ösku er enn mikill snjór og það sama á við um Sprengisand. Í fyrra var Sprengisandsvegur ekki opnaður fyrr en 8. júlí og er ekki útlit fyrir að það verði fyrr í ár. Þórólfur segir að ekki sé mikið um fyrirspurnir frá erlendum ferðamönnum um opnanir á þessum vegum en fastlega megi gera ráð fyrir að það breytist þegar líður á sumarið í takt við auknar ferðir til landsins.